b'\n_START_ARTICLE_\nBela, Koro\xc5\xa1ka\n_START_PARAGRAPH_\nBela (nem\xc5\xa1ko Vellach) je naselje ob cesti proti prelazu Jezerski vrh na Koro\xc5\xa1kem v Avstriji._NEWLINE_Bela (Vellach tudi Bad Vellach) le\xc5\xbei 8 km ju\xc5\xbeno od \xc5\xbdelezne Kaple ob cesti, ki pelje \xc4\x8dez Jezerski vrh. Kraj je razlo\xc5\xbeeno naselje z okoli 350 prebivalci ter zadnje naselje v koncu doline Bele, ki se sklene v Belski Ko\xc4\x8dni pod Savinjskim sedlom (2001 mnm), najju\xc5\xbenej\xc5\xa1i to\xc4\x8dki avstrijskega dr\xc5\xbeavnega ozemlja. V kraju je manj\xc5\xa1e letovi\xc5\xa1\xc4\x8de s slatinskim kopali\xc5\xa1\xc4\x8dem (alkalno \xc5\xbeelezova slatina) in mirnno gozdnato visokogorno okolico. Vzhodno nad vasjo je razgledna izletni\xc5\xa1ka to\xc4\x8dka Elsafelsen (1229 mnm). Okoli 1 km proti severu stoji onkraj potoka Bela nasproti ceste 5 m visoka gladka skala s fresko sv. Kri\xc5\xa1tofa (Kri\xc5\xa1tofova pe\xc4\x8d, nem. Christophorus Felsen) nad njo pa 909 m visok slikovit skalnat stolp. Zraven stoji doma\xc4\x8dija kmeta Spodnji Pavli\xc4\x8d (nem. Pauulitschvilla). Tu se od ceste, ki pelje proti prelazu Jezerski vrh odcepi stranska cesta proti mejnemu prehodu na Pavli\xc4\x8devem sedlu.'